Súradnice: 50°36′45″S 14°47′27″V﻿ / ﻿50,612500°S 14,790833°V﻿ / 50.612500; 14.790833

**Ralsko** je mesto v Česku v okrese Česká Lípa v Libereckom kraji. 

Vzniklo na území bývalého vojenského výcvikového priestoru Ralsko, opusteného sovietskou armádou. S rozlohou 171 km² patrí k obciam s najväčšou rozlohou v Česku (po Prahe, Brne a Ostrave). Hlavným sídlom novodobej obce je bývalé mesto *Kuřívody*, po ktorom prevzala status mesta, pretože *Ralsko* nie je názvom žiadnej sídelnej časti dnešného mesta. Pochádza z názvu dominantného kopca a hradu, nachádzajúcich sa v severnej časti katastra a bývalého vojenského výcvikového priestoru.

Dejiny
------

Malé mesto *Kuřívody* z 13. storočia a dediny v jeho okolí boli od 17. storočia až do druhej svetovej vojny osídlené prevažne nemeckým obyvateľstvom. V roku 1938 bolo územie ako súčasť Sudet zabrané Nemeckom a po vojne výrazne zasiahnuté vysídlením Nemcov. 

Už v rokoch 1942 – 1943 vznikol na neosídlenej časti územia výcvikový priestor Wehrmachtu a v apríli 1945 tu vznikli dve letiská. Koncom roku 1946 rozhodla československá vláda o zriadení vojenského tábora (vojenského priestoru) Ralsko, následkom čoho boli niektoré obce zlikvidované a iné využité pre vojenské účely. V rokoch 1968 – 1991 vojenský priestor využívali okupačné sovietske vojská, po ktorých odchode začala postupná revitalizácia územia, poškodeného následkami pôsobenia vojsk.

### Súčasnosť

Novodobá história mestečka začala 1. januára 1992, kedy došlo k zlúčeniu deviatich osád na území bývalého vojenského výcvikového priestoru do jedného správneho celku s rozlohou 171 km². Prvé novodobé obecné zastupiteľstvo vzišlo z komunálnych volieb v roku 1992. V tej dobe mala obec 630 obyvateľov, ktorých počet sa zvýšil prisťahovaním 170. Volyňských Čechov z ukrajinských obcí *Malá Zubovština* a *Malinovka*, postihnutých černobyľskou jadrovou katastrofou. 

Ďalší významný príliv obyvateľov nastal koncom 90. rokov, kedy sa do prvých zrekonštruovaných domov po sovietskej armáde v *Ploužnici* a *Kuřívodoch* začali sťahovať nové rodiny prakticky zo všetkých kútov republiky.

Letisko Ralsko
--------------

V bývalom vojenskom priestore sa nachádza pristávacia dráha už nepoužívaného letiska (pri osade Hradčany), ktorá bola záložnou pristávacou dráhou pre sovietsky raketoplán Buran. Práve tu mal v prípade nepriaznivého počasia v okolí kozmického strediska Bajkonur v Kazachstane raketoplán pristáť.

Referencie
----------

1. ↑  Český statistický úřad – Počet obyvatel v obcích České republiky k 1. 1. 2014 (PDF; 504 KiB)

Pozri aj
--------

* Zoznam miest v Česku
* Zoznam obcí v Česku

Zdroj
-----

*Tento článok je čiastočný alebo úplný preklad článku Ralsko (město) na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Ralsko (okres Česká Lípa)**

Externé odkazy
--------------

* Oficiálna stránka mesta

| Mestá a obce okresu Česká Lípa |
| --- |
| Bezděz •
Blatce •
Blíževedly •
Bohatice •
Brniště •
**Cvikov** •
**Česká Lípa** •
**Doksy** •
**Dubá** •
Dubnice •
Hamr na Jezeře •
*Holany* •
Horní Libchava •
Horní Police •
Chlum •
Chotovice •
Jestřebí •
**Kamenický Šenov** •
Kozly •
Kravaře •
Krompach •
Kunratice u Cvikova •
Kvítkov •
Luka •
Mařenice •
**Mimoň** •
Noviny pod Ralskem •
**Nový Bor** •
Nový Oldřichov •
Okna •
Okrouhlá •
Pertoltice pod Ralskem •
Polevsko •
Provodín •
Prysk •
Radvanec •
**Ralsko** •
Skalice u České Lípy •
Skalka u Doks •
Sloup v Čechách •
Slunečná •
Sosnová •
**Stráž pod Ralskem** •
Stružnice •
Stvolínky •
Svojkov •
Svor •
Tachov •
Tuhaň •
Velenice •
Velký Valtinov •
Volfartice •
Vrchovany •
Zahrádky •
**Zákupy** •
**Žandov** •
Ždírec |